**Ministru kabineta rīkojuma projekta**

**„Par valsts nekustamā īpašuma Doma laukums 8, Rīgā, ieguldīšanu**

**valsts sabiedrības ar ierobežotu atbildību „Latvijas Radio” pamatkapitālā” sākotnējās ietekmes novērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts „Par valsts nekustamā īpašuma Doma laukums 8, Rīgā, ieguldīšanu valsts sabiedrības ar ierobežotu atbildību „Latvijas Radio” pamatkapitālā” (turpmāk – Projekts) sagatavots saskaņā ar Publiskas personas mantas atsavināšanas likuma 40.panta pirmo daļu, kas nosaka, ka lēmumu par valsts mantas ieguldīšanu kapitālsabiedrības pamatkapitālā pieņem Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Publiskas personas kapitāla daļu un kapitālsabiedrību pārvaldības likuma 66.panta pirmās daļas 9.punkts nosaka, ka tikai dalībnieku sapulcei ir tiesības pieņemt lēmumus par pamatkapitāla palielināšanu. Saskaņā ar Elektronisko plašsaziņas līdzekļu likuma 5.panta otrās daļas noteikumiem Nacionālā elektronisko plašsaziņas līdzekļu padome ir valsts kapitāla daļu turētāja valsts sabiedrībā ar ierobežotu atbildību „Latvijas Radio” (turpmāk – kapitālsabiedrība). 2017.gada 13.aprīlī kapitālsabiedrības ārkārtas dalībnieku sapulcē tika nolemts lūgt Ministru kabinetam ieguldīt kapitālsabiedrības pamatkapitālā valsts nekustamo īpašumu Doma laukumā 8, Rīgā.Ieguldāmais valsts nekustamais īpašums (zemes vienības kadastra apzīmējums 01000060029) – Doma laukumā 8, Rīgā, sastāv no zemes vienības 1 539 m2 platībā (turpmāk – valsts zemes vienība). Uz valsts zemes vienības atrodas būve (adrese Doma laukums 8, Rīga), būves kadastra apzīmējums – 0100 006 0029 001, kura atrodas kapitālsabiedrības īpašumā.Saskaņā ar Nekustamā īpašuma valsts kadastra informācijas sistēmas datiem valsts zemes vienības kadastrālā vērtība uz 2017.gada 1.janvāri noteikta 637 229 *euro* apmērā. Valsts zemes vienība nostiprināta zemesgrāmatā uz valsts vārda Kultūras ministrijas personā Rīgas pilsētas zemesgrāmatās nodalījumā Nr.100000563538, lēmuma datums 2017.gada 23.janvāris, pamatojoties uz Ministru kabineta 2010.gada 10.novembra rīkojumu Nr.648 „Par zemes vienību Rīgas administratīvajā teritorijā piederību vai piekritību valstij un nostiprināšanu uz valsts vārda attiecīgās ministrijas vai valsts akciju sabiedrības „Privatizācijas aģentūra” personā” 11.1punktu. Zem valsts nekustamā īpašuma atrodas arī valstij Finanšu ministrijas personā piederoša nekustamā īpašuma (nekustamā īpašuma kadastra Nr.0100 006 0025) Smilšu ielā 1, Rīgā, sastāvā esošas administratīvās ēkas (būves kadastra apzīmējums 0100 006 0025 001) pagraba daļa (virs zemes atrodas pagraba ventilācijas lūkas).Ievērojot minēto, 2014.gada 7.novembrī Kultūras ministrija izsniedza VAS „Valsts nekustamie īpašumi” (turpmāk – VNĪ) pilnvaru Nr.5.1-16-34, ar kuru VNĪ pilnvarota veikt visas nepieciešamās darbības, kas saistītas valsts ar nekustamā īpašuma Doma laukumā 8, Rīgā, sadalīšanu, lai atdalītu minētā nekustamā īpašuma sastāvā ietilpstošās zemes vienības daļu, kas nepieciešama Finanšu ministrijas piederošā nekustamā īpašuma (nekustamā īpašuma kadastra Nr.0100 006 0025) Smilšu ielā 1, Rīgā, uzturēšanai un apsaimniekošanai, un reģistrētu to Valsts zemes dienesta Nekustamā īpašuma valsts kadastra informācijas sistēmā, veidojot jaunu nekustamo īpašumu. Atbilstoši Rīgas pilsētas būvvaldes 2015.gada 5.janvāra vēstulē Nr.BV-15-1-nd norādītajam, tā kā valsts zemes vienība Doma laukumā 8, Rīgā, atrodas Vecrīgā, valsts nozīmes pilsētbūvniecības pieminekļa “Rīgas pilsētas vēsturiskais centrs” (aizsardzības zona Nr.7442) robežās, valsts nozīmes arheoloģijas pieminekļa „Vecrīgas arheoloģiskais komplekss” (valsts aizsardzības Nr.2070) robežās un UNECO Pasaules kultūras un dabas mantojuma sarakstā iekļautā „Rīgas vēsturiskais centrs” (aizsardzības Nr.852) teritorijā, valsts zemes vienības sadalīšana nav iespējama, jo tā uzskatāma par vēsturisku un tās sadalīšana Vēsturiskajā centrā nav pieļaujama. Ievērojot minēto, lai nodrošinātu Finanšu ministrijai tiesības lietot valsts zemes vienību pēc tās ieguldīšanas kapitālsabiedrības pamatkapitālā nekustamā īpašuma (nekustamā īpašuma kadastra Nr.0100 006 0025) sastāvā esošās administratīvās ēkas (būves kadastra apzīmējums 0100 006 0025 001) Smilšu ielā 1, Rīgā, uzturēšanai un apsaimniekošanai, kā arī Finanšu ministrijas autotransporta novietošanai, Projekts paredz vienlaikus ar valsts zemes vienības ieguldīšanu kapitālsabiedrības pamatkapitālā, Finanšu ministrijai ar kapitālsabiedrību noslēgt līgumu par reālservitūta nodibināšanu par labu Finanšu ministrijas valdījumā esošajam valsts nekustamajam īpašumam (kadastra Nr.0100 006 0025) Smilšu ielā 1, Rīgā, kas tiks izmantots minētā nekustamā īpašuma sastāvā esošās administratīvās ēkas (būves kadastra apzīmējums 0100 006 0025 001) uzturēšanai un apsaimniekošanai, kā arī Finanšu ministrijas autotransporta novietošanai. Tāpat, slēdzot servitūta līgumu, tiks paredzēts, ka Finanšu ministrija neveic nekādus maksājumus, kas saistīti ar tā izmantošanu. Kapitālsabiedrība, nostiprinot zemesgrāmatā īpašuma tiesības uz valsts zemes vienību, norādīt minēto servitūtu. Valsts zemes vienība ieguldāma kapitālsabiedrības pamatkapitālā, lai nodrošinātu vienotu nekustamā īpašuma –Latvijas Radio ēkas (būves kadastra apzīmējums 0100 006 0029 001) un zemes vienības (zemes vienības kadastra apzīmējums 01000060029) – izveidošanu. Saskaņā ar likuma „Par nekustamā īpašuma ierakstīšanu zemesgrāmatā” 14.panta otro daļu, ja zemi īpašumā iegūst ēku (būvju) īpašnieks, zeme pievienojama ēku (būvju) īpašuma nodalījumam un zemes iepriekšējais nodalījums slēdzams, tādējādi tiks izveidots vienots zemes un būvju īpašums. Ja valsts zemes vienība netiks ieguldīta kapitālsabiedrības pamatkapitālā, starp būves īpašnieku (kapitālsabiedrība) un zemes īpašnieku (valsti Kultūras ministrijas personā) pastāvēs piespiedu zemes nomas attiecības. No piespiedu dalītā īpašuma tiesiskām attiecībām izrietošo problēmu risināšana ir izvirzīta kā Māra Kučinska vadītās valdības viena no prioritātēm un ir iekļauta Deklarācijā par Māra Kučinska vadītā Ministru kabineta iecerēto darbību, proti, tajā ir noteikts, ka valdība turpinās izstrādāt un pilnveidot arī dalītā īpašuma tiesisko regulējumu. Papildus dalītā īpašuma tiesiskais regulējums ir ne tikai apbūves tiesību noteikšana un piespiedu dalītā īpašuma tiesisko attiecību izbeigšanas tiesiskā regulējuma izstrāde, bet arī zemes piespiedu nomas maksas noteikšanas un ar to saistīto jautājumu risināšana, kā arī turpmāka dalītā īpašuma, tai skaitā piespiedu dalītā īpašuma, izveidošanas ierobežošana. Deklarācijā par Māra Kučinska vadītā Ministru kabineta iecerēto darbību norādīto prioritāšu sasniegšana ir ne tikai vienas atbildīgās ministrijas jautājums, bet visu ministriju sadarbības jautājums.Papildus valsts zemes vienības ieguldīšana kapitālsabiedrības pamatkapitālā ir pamatojama ar to, lai nodrošinātu ilgtspējīgu un kvalitatīvu sabiedriskā pasūtījuma programmu veidošanu un izplatīšanu. Valsts zemes vienība kapitālsabiedrībai nepieciešama, jo uz tās plānots novietot kapitālsabiedrības speciālo transportu, tai skaitā ierakstu un satelīta mašīnas, kā arī, izmantojot minēto valsts zemes vienību, tiks veikta kapitālsabiedrības īpašumā esošās ēkas apsaimniekošana. Saskaņā ar normatīvo aktu prasībām no kapitālsabiedrības ēkas uz iekšpagalmu ir nodrošinātas trīs avārijas izejas. Vienlaikus no iekšpagalma puses ir iespējami ātri un efektīvi veikt kapitālsabiedrības pagraba telpu remontu un pārbūvi, kas nepieciešama kapitālsabiedrības attīstības nodrošināšanai, tai skaitā jaunu studiju izbūvei.Projekts neparedz uzdevumu nodrošināt, ka Projektā minētais nekustamais īpašums nododams atpakaļ valstij, ja tas atbilstoši [Komerclikumā](http://likumi.lv/ta/id/5490-komerclikums) noteiktajām normām vairs nav nepieciešams kapitālsabiedrības funkciju īstenošanai, jo pēc Projekta izpildes valsts zemes vienība un uz tās esošā būve tiks apvienoti vienotā nekustamajā īpašumā, ievērojot Civillikuma 968.pantā ietverto vispārējo principu, ka uz zemes uzcelta un cieši ar to savienota ēka atzīstama par tās daļu. Ja zeme un ēka ir reģistrēti vienā zemesgrāmatas nodalījumā kā vienots nekustamais īpašums, īpašuma atsavināšana iespējama, tikai zemi un ēkas vai to daļas atsavinot vienlaikus (*sk. Augstākās tiesas Senāta Civillietu departamenta 2012.gada 30.augusta lēmumu lietā Nr.SKC-1904/2012*). Saskaņā ar 2017.gada 23.februāra Atzinumu par mantisko ieguldījumu, kuru veicis Uzņēmumu reģistrā apstiprinātajā Mantiskā ieguldījuma novērtēšanas ekspertu sarakstā iekļauts sertificēts vērtētājs sabiedrība ar ierobežotu atbildību „Latio” valsts zemes vienības mantiskā ieguldījuma vērtība 2017.gada 24.februārī ir 1 030 000 *euro*.Kapitālsabiedrības apmaksātais pamatkapitāls ir 824 685 *euro*. Ieguldot kapitālsabiedrības pamatkapitālā valsts nekustamo īpašumu, kapitālsabiedrības pamatkapitāls palielināsies par 1 030 000 *euro*, līdz ar to kapitālsabiedrības pamatkapitāls pēc tā palielināšanas būs 1 854 685 *euro*.Projektam nav ietekmes uz valsts budžetu, jo papildu līdzekļi no valsts budžeta nav nepieciešami. |
| 3. | Projekta izstrādē iesaistītās institūcijas | Kultūras ministrija, kapitālsabiedrība. |
| 4. |  Cita informācija | Atbilstoši Ministru kabineta 2011.gada 1.februāra noteikumu Nr.109 „Kārtība, kādā atsavināma publiskas personas manta” 12.punktā noteiktajam, ja valsts nekustamais īpašums nav nepieciešams tā valdītājam, jautājumu par nekustamā īpašuma iespējamo nepieciešamību citai valsts iestādei, valsts kapitālsabiedrībai vai atsavinātas publiskas personas vai to iestādes funkciju nodrošināšanai, noskaidro, izsludinot Valsts sekretāru sanāksmē attiecīgu Ministru kabineta rīkojuma projektu. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē kapitālsabiedrību, kuras pamatkapitālā tiks ieguldīts valsts nekustamais īpašums. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

*Anotācijas III, IV, V un VI sadaļa – Projekts šo jomu neskar.*

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, kapitālsabiedrība. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. |  Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

Šumeiko 67330269

Juris.Sumeiko@km.gov.lv